Didi
Store norske leksikon,Sport og spill,Ballsport,Fotball,Søramerikansk fotball
Didi er en tidligere fotballspiller fra Brasil som hadde posisjonen sentral midtbane for det brasilianske landslaget og for blant annet klubbene Fluminense, Botafogo og Real Madrid.
Didi deltok i tre verdensmesterskap i fotball for Brasil, og var med å vinne mesterskapets finaler i Sverige i 1958 og Chile 1962. Han er også kjent for å ha skåret det første målet på Maracanã, da fotballstadionet i Rio de Janeiro ble åpnet i 1950. Klubbkarriere Didi begynte sin karriere i Madureira Esporte Clube, hvor han var årene 1946/1947–1949. Deretter spilte han for Fluminense fra 1949 til 1955. Didi står oppført med 297 kamper og 95 mål for Fluminense. Hans første opphold i Botafogo var perioden 1956–1959. Etter å ha imponert under VM i 1958 ble Didi hentet til Real Madrid i 1959, sammen med den svenske angrepsspilleren Agne Simonsson. Real Madrid, som hadde vunnet Serievinnercupen i 1956, 1957 og 1958, var Europas beste lag på den tiden. Da Didi kom til Madrid ble han omtalt som «a world champion and the world’s greatest player», i The Guardian. Dette falt i dårlig jord hos Real Madrids store stjerne og lederfigur, Alfredo Di Stéfano.Didi, som var 26 år da han skrev under for Real Madrid, var seks år yngre enn Di Stéfano. Han ble hentet til Madrid for på kort sikt å utfylle Di Stéfano, men skulle etter hvert erstatte argentineren.Di Stéfano kritiserte Didi for å senke farten på Real Madrid sine angrep. I tillegg hindret Di Stéfano Didi i å delta i banespillet, ved å ikke sende ham pasninger, men også ta baller som var ment for Didi. Mens stjernespillerne Ferenc Puskás, Gento og Raymond Kopa godtok å leve «i skyggen» av Di Stéfano, greide ikke Didi å tilpasse seg hierarkiet i Real Madrid. Etter bare nitten kamper for Real Madrid ble Didi sendt på lån til Valencia. Didi fikk tilbake selvtilliten og begynte å imponere for klubben. Valencia ville gjerne beholde ham, men Real Madrid ville ikke selge Didi til en konkurrent. Etter et knapt år i Spania dro Didi tilbake til Brasil og Botafogo. Didis andre opphold i Botafogo var fra 1960 til 1962, deretter Sporting Cristal Lima 1962–1964, Botafogo 1964–1965 og CD Veracruz 1965–1966, før han avsluttet sin karriere for São Paulo Futebol Clube i 1966.Didi spilte tre perioder for Botafogo og var sammen med Nilton Santos og Garrincha med på klubbens storhetsperiode på 1960-tallet. Didi står oppført med 313 kamper og 114 mål for Botafogo. Landslagskarriere Didi fikk sin debut for A-landslaget i 1952. Han var i Brasils tropp i forbindelse med fotball-VM i 1954 der de tapte for Ungarn i turneringens kvartfinale.Da Brasil vant VM i Sverige i 1958, mottok Didi Gullballen, en pris som ble gitt av FIFA til mesterskapets beste spiller. Didi spilte i den sentrale midtbanerollen (playmaker) under finalene i 1958 og 1962. Sammen med Gilmar, Nilton Santos, Djalma Santos, Garrincha, Mario Zagallo og Pelé utgjorde disse stammen i laget under begge mesterskapene (Pelé spilte ikke finalen i 1962).Didi spilte 74 kamper og skåret 21 mål for A-landslaget. Meritter BRASIL Verdensmester (2): 1958 og 1962  REAL MADRID Mesterligaen (1): 1960 Les mer i Store norske leksikon Zico Flamengo fotball Idrett i Brasil